หุ้นฟิลม์แรงยกแผง
หุ้นธุรกิจเกี่ยวกับฟิลม์ทะยานขึ้นแรงถ้วนหน้า หลังนักลงทุนคาดการณ์แนวโน้มผลการดำเนินงานโดดเด่น เพราะราคาสินค้าขยับมาก
10 พ.ค. 2554

หุ้นธุรกิจเกี่ยวกับฟิลม์ทะยานขึ้นแรงถ้วนหน้า หลังนักลงทุนคาดการณ์แนวโน้มผลการดำเนินงานโดดเด่น เพราะราคาสินค้าขยับมาก
หุ้นที่ทำธุรกิจเกี่ยวกับฟิลม์ทะยานขึ้นแรงถ้วนหน้า ในการซื้อขายภาคเช้าของวันที่ 10 พ.ค. นำโดยบริษัท ไทยฟิล์มอินดัสตรี่ (TFI)ที่ประกาศกำไรสุทธิ 67 ล้านบาท ในไตรมาส1ปีนี้ พลิกจากช่วงเดียวกันปีก่อนขาดทุนสุทธิ 39 ล้านบาท 
ที่ผ่านมา นักลงทุนและนักวิเคราะห์หลักทรัพย์คาดการณ์ว่าแนวโน้มผลการดำเนินงานของบริษัทที่ทำธุรกิจฟิล์มจะเติบโตอย่างโดดเด่น เพราะราคาสินค้าขยับขึ้นมาก ท่ามกลางความต้องการใช้ก็ขยายตัวตามอัตราการเติบโตทางเศรษฐกิจ จึงมีแรงซื้อเข้าเก็งกำไรหุ้นในกลุ่มนี้มาตั้งแต่ปีที่ผ่านมา และเมื่อกำไรของ  TFI  ออกมาดีอย่างที่นักวิเคราะห์คาดการณ์  ก็มีแรงซื้อเข้ามาเก็งกำไรในหุ้น TFI  ราคาขยับขึ้นแรง21%  ล่าสุดซื้อขายระดับ2.76บาทบวก  0.48บาท และส่งผลต่อเนื่องถึงหุ้นในธุรกิจเดียวกัน เช่น บริษัท เอ.เจ.พลาสท์ (AJ) บวก 14% ซื้อขายแถว 27.50 บาทหรือเพิ่มขึ้น3.50 บาท และบริษัทโพลีเพล็กซ์ (ประเทศไทย) หรือ PTL  บวก 3%หรือ 0.70 บาท ซื้อขายที่ระดับ 2350 บาท
ด้านบริษัทไทยฟิลม์ฯชี้แจงว่า สาเหตุหลักที่ทำให้บริษัทมีกำไร เกิดจากบริษัทมีรายได้จากการขายสินค้าฟิล์มชนิดต่างๆ 1,042 ล้านบาท เพิ่มขึ้น 134 ล้านบาทจาก 908 ล้านบาท ในไตรมาสที่ 1ปี2553 หรือเพิ่มขึ้นประมาณ 15%โดยสาเหตุส่วนใหญ่มาจากราคาขายเฉลี่ยที่เพิ่มขึ้นถึง 14% ในขณะที่ปริมาณการขายเพิ่มขึ้นเล็กน้อยจาก14,653 ตันในปี 2553 เป็น 14,906 ตันในปี 2554
ราคาขายที่เพิ่มสูงขึ้นเป็นผลจากราคาวัตถุดิบที่สูงขึ้นตามราคาน้ำมันและวัตถุดิบปิโตรเคมี ทำให้บริษัทฯต้องปรับราคาขายให้สอดคล้องกับต้นทุนที่สูงขึ้นอย่างต่อเนื่อง และกำไรขั้นต้นของบริษํทก็เพิ่มขึ้นตามประสิทธิภาพในการบริหารต้นทุน